EL Επίσημη Εφημερίδα της Ευρωπαϊκής Ένωσης C 292/4

Τελική έκθεση του συμβούλου ακροάσεων (1)

COMP/39.452 — Προσαρτήματα για παράθυρα και μπαλκονόπορτες

2012/C 292/04

Η παρούσα υπόθεση αφορά σύμπραξη μεταξύ εννέα παραγωγών προσαρτημάτων για παράθυρα και μπαλκονόπορτες, σκοπός της οποίας ήταν ο συντονισμός ετήσιων αυξήσεων τιμών σε επίπεδο ΕΟΧ μεταξύ του 1999 και του 2007.

ΙΣΤΟΡΙΚΟ

Μετά την υποβολή αίτησης για απαλλαγή επιβολής προστίμου βάσει της ανακοίνωσης περί επιείκειας της επιχείρησης Roto Frank AG, διενεργήθηκαν αιφνιδιαστικές επιθεωρήσεις τον Ιούλιο του 2007. Μετά από αυτές τις επιθεωρήσεις η Επιτροπή έλαβε περαιτέρω αιτήσεις στο πλαίσιο της ανακοίνωσης περί επιείκειας από τις επιχειρήσεις Gretsch-Unitas GmbH και Mayer & Co. Beschläge GmbH. Η Επιτροπή χορήγησε απαλλαγή υπό όρους στη Roto Frank τον Ιούνιο του 2007.

ΓΡΑΠΤΗ ΔΙΑΔΙΚΑΣΙΑ

Κοινοποίηση των αιτιάσεων

Μετά από τις αναφερθείσες αιτήσεις επιείκειας και την επακόλουθη έρευνα, η Επιτροπή εξέδωσε, στις 16 Ιουνίου 2010, κοινοποίηση αιτιάσεων (ΚΑ) με αποδέκτες 14 νομικά πρόσωπα που ανήκουν σε εννέα ομίλους επιχειρήσεων (2).Στην ΚΑ η Επιτροπή κατέληξε στο προκαταρκτικό συμπέρασμα ότι οι αποδέκτες είχαν συμμετάσχει σε ενιαία και συνεχή παράβαση του άρθρου 101 ΣΛΕΕ και του άρθρου 53 της συμφωνίας του ΕΟΧ μεταξύ του 1999 και του 2007, συντονίζοντας τις ετήσιες αυξήσεις τιμών εντός του ΕΟΧ. Η Επιτροπή ανακοίνωσε την πρόθεσή της να εκδώσει απόφαση παράβασης και να επιβάλει πρόστιμα δυνάμει των άρθρων 7 και 23 του κανονισμού (ΕΚ) αριθ. 1/2003.

Πρόσβαση στο φάκελο

Δόθηκε πρόσβαση στο φάκελο στους αποδέκτες μέσω CD-ROM το οποίο έλαβαν στις 5 Ιουλίου 2010. Επιπλέον, δόθηκε πρόσβαση στις εταιρικές δηλώσεις στα γραφεία της Επιτροπής.

Τα ενδιαφερόμενα μέρη δεν μου ανέφεραν προβλήματα σχετικά με την πρόσβαση στο φάκελο.

Παράταση της προθεσμίας απάντησης στην ΚΑ

Αρχικά, τάχθηκε προθεσμία οκτώ εβδομάδων από την ημέρα παραλαβής του CD-ROM στους αποδέκτες της ΚΑ για να παράσχουν τα γραπτά τους σχόλια σχετικά με την ΚΑ.

Αρκετά μέρη μου υπέβαλαν αιτήσεις για επιπλέον παρατάσεις, τις οποίες έκανα δεκτές εν μέρει. Ανάλογα με τις αιτιολογήσεις κάθε ενδιαφερόμενου μέρους, οι παρατάσεις κυμάνθηκαν μεταξύ μίας και τριών επιπλέον εβδομάδων, με την τελευταία αυτή παράταση να δόθηκε προκειμένου να υπάρξει χρόνος για τη μετάφραση του φακέλου της έρευνας ο οποίος αποτελείτο κυρίως από έγγραφα σε γλώσσα ξένη από αυτήν του αιτούντος.

Όλοι οι αποδέκτες απάντησαν εντός της προθεσμίας.

Καθώς η Strenger άλλαξε νομική μορφή το Σεπτέμβριο του 2010 μέσω νομικής διαδοχής και επίσης μετονομάστηκε, η Επιτροπή ενημέρωσε τη Strenger ότι η απόφαση θα απευθύνεται στη νέα νομική οντότητα και έδωσε στη Strenger την ευκαιρία να υποβάλει σχόλια.

ΠΡΟΦΟΡΙΚΗ ΔΙΑΔΙΚΑΣΙΑ

Προφορική ακρόαση

Όλες οι επιχειρήσεις οι οποίες υπόκεινται στη διαδικασία άσκησαν το δικαίωμα ακρόασής τους σε προφορική ακρόαση που πραγματοποιήθηκε στις 19 Οκτωβρίου 2010.

ΣΧΕΔΙΟ ΤΗΣ ΑΠΟΦΑΣΗΣ

Μετά την υποβολή των γραπτών και προφορικών παρατηρήσεων από τους αποδέκτες, η Επιτροπή διατήρησε τις αιτιάσεις της κατά και των εννέα ομίλων επιχειρήσεων αλλά απέσυρε τις αιτιάσεις της κατά τριών νομικών οντοτήτων που ανήκουν στους ομίλους Maco, Fuhr και Siegenia, αντίστοιχα. Σχετικά με την ιταλική επιχείρηση AGB, η διάρκεια της παράβασής της μειώθηκε περίπου κατά 8 μήνες και καλύπτει μόνο την επικράτεια της Ιταλίας.

Κατά τη γνώμη μου, το σχέδιο απόφασης σχετίζεται μόνο με τις αιτιάσεις σχετικά με τις οποίες δόθηκε η δυνατότητα στα μέρη να κάνουν γνωστές τις απόψεις τους.

Ως εκ τούτου, θεωρώ ότι, στην παρούσα υπόθεση, έγινε σεβαστό το δικαίωμα ακρόασης όλων όσοι συμμετείχαν στη διαδικασία.

Βρυξέλλες, 26 Μαρτίου 2012. Michael ALBERS

(1) Δυνάμει του άρθρου 16 της απόφασης 2011/695/ΕΕ του Προέδρου της Ευρωπαϊκής Επιτροπής, της 13 Οκτωβρίου 2011, σχετικά με τα καθήκοντα του Συμβούλου Ακροάσεων σε ορισμένες διαδικασίες, (ΕΕ L 275 της 20.10.2011, σ. 29).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch- Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia- Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co. KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr), Alban Giacomo SpA (AGB).